56.		Zmluva o prevode vlastníctva bytu (§ 5 ZoVBaNP)
Čl. I
Zmluvné strany
Predávajúci: 	Mesto Žilina, zastúpené Ing. Jurajom Grendelom, primátorom mesta
	(ďalej len „predávajúci“) 
Kupujúci:	Mgr. Melánia Veselá, nar. ..................., stav: slobodná, bytom Hviezdoslavova ul. č. 2173/4, 010 01 Žilina
	(ďalej len „kupujúci“)
súhlasne vyhlasujú a svojimi podpismi potvrdzujú, že k právnym úkonom sú spôsobilí a oprávnení a túto 
zmluvu
uzatvárajú za nasledovných podmienok:
Čl. II
Predmet zmluvy
1.	Predávajúci predáva kupujúcemu do vlastníctva 2-izbový byt č. 10 na 3. poschodí, vchod č. 4 domu v Žiline na Hviezdoslavovej ulici č. 2173 vrátane jeho príslušenstva.
2.	Spolu s bytom predávajúci prevádza na kupujúceho spoluvlastnícky podiel na spoločných častiach a spoločných zariadeniach domu, na príslušenstve domu a na zastavanom pozemku par. č. 6625, ktorý má výmeru 455 m2, v podiele 592/16830.
3.	Nehnuteľnosti uvedené v tomto článku pod bodom 1 a 2 sú vo vlastníctve predávajúceho a sú zapísané na LV č. 1100 pre obec Žilina na kat. území Žilina.
Čl. III
Popis a rozloha bytu
1.	Prevádzaný byt pozostáva z dvoch obytných miestností a príslušenstva.
2.	Príslušenstvom bytu je: kuchyňa, chodba, WC a pivnica.
3.	Súčasťou bytu je jeho vnútorné vybavenie, t. j. vodovodné, kanalizačné, elektrické, teplonosné a plynové prípojky, okrem tých, ktoré sú určené na spoločné užívanie.
4.	Výmera podlahovej plochy bytu je 55,12 m2 a pivnice 4,08 m2.
Čl. IV
Určenie a popis spoločných častí, spoločných zariadení domu a príslušenstva
1.	S vlastníctvom bytu je spojené spoluvlastníctvo spoločných častí a spoločných zariadení domu.
2.	Spoločnými časťami domu sú základy domu, obvodové múry, vchody, chodby, schodištia, priečelia, vodorovné a zvislé nosné konštrukcie, rovná strecha.
3.	Spoločnými zariadeniami domu sú bleskozvody, vodovodné, kanalizačné, elektrické, teplonosné a plynové prípojky, a to aj v tom prípade, ak sú umiestnené mimo domu a slúžia výlučne tomuto domu, v ktorom sa prevádzaný byt nachádza, kočikáreň, sušiareň, práčovňa, žehliareň, rampa, voľné miestnosti.
Čl. V
Technický stav domu a bytu
1.	Predávajúci oboznámil kupujúceho s technickým stavom domu a bytu. Predávajúci predáva kupujúcemu byt v stave zodpovedajúcom veku a užívaniu domu, spoločných častí a spoločných zariadení domu, ako aj užívaniu bytu, jeho príslušenstva a vybavenia.
2.	Kupujúci prehlasuje, že mu je známy technický stav domu a bytu a byt v takomto stave, vrátane spoluvlastníckeho podielu na spoločných častiach, spoločných zriadeniach a príslušenstve patriacom k domu a bytu kupuje.
Čl. VI
Úprava práv k pozemku
Pozemok parcela č. 6625, zastavaná plocha o výmere 455 m2, na ktorom je dom postavený, je v podielovom spoluvlastníctve vlastníkov bytov v dome č. s. 2173.
Čl. VII
Cena bytu a spoluvlastníckeho podielu na pozemku a príslušenstve na vedľajšom pozemku
1.	Predávajúci predáva kupujúcemu byt s príslušenstvom vrátane spoluvlastníckeho podielu na spoločných častiach a spoločných zariadeniach domu a spoluvlastnícky podiel na pozemku za dohodnutú kúpnu cenu 1 030 € (slovom tisíctridsať eur), z toho:
a)	kúpna cena bytu, vrátane spoluvlastníckeho podielu na spoločných častiach a spoločných zariadeniach domu je 35 765 € (slovom tridsaťpäťtisíc sedemstošesťdesiatpäť eur),
b)	kúpna cena spoluvlastníckeho podielu na pozemku je 270 € (slovom dvestosedemdesiat eur).
2.	Kupujúci byt, vrátane spoluvlastníckeho podielu na spoločných častiach a spoločných zariadeniach domu a spoluvlastnícky podiel na príslušenstve a pozemku za dohodnutú cenu kupuje.
Čl. VIII
Platobné podmienky
1.	Vzhľadom na to, že kupujúci uhradí z kúpnej ceny 70 %, t. j. čiastku 721 €, poskytuje mu predávajúci ďalšiu zľavu podľa § 18b ods. 1 písm. b) zákona č. 182/1993 Z. z. v znení neskorších predpisov vo výške 10 % z ceny bytu, t. j. čiastku 103 €, takže za byt zaplatí celkom 927 € (slovom deväťstodvadsaťsedem eur).
2.	Predávajúci potvrdzuje, že suma 721 € bola uhradená v hotovosti v deň podpísania zmluvy.
3.	Zostatok kúpnej ceny vo výške 206 € uhradí kupujúci v mesačných bezúročných splátkach po 18 €, vždy do 15. dňa bežného mesiaca počnúc dňom zaregistrovania kúpnej zmluvy na Správe katastra Žilina, Katastrálneho úradu v Žiline, k. ú. Žilina najneskoršie do jedného roka od podpísania kúpnej zmluvy.
4.	V prípade omeškania so splátkami v jednotlivých mesiacoch je vlastník bytu povinný zaplatiť poplatok z omeškania vo výške 0,2 % denne z dlžnej sumy za každý deň omeškania až do zaplatenia.
5.	Kupujúci sa zaväzuje, že do 10 rokov odo dňa uzavretia tejto zmluvy kúpený byt neprevedie na inú osobu ako manžela, deti alebo vnukov.
6.	Ak kupujúci poruší záväzok uvedený v ods. 5, je povinný uhradiť predávajúcemu:
a)	nesplatenú časť ceny bytu,
b)	30 % zľavu podľa § 18 zákona č. 182/1993 Z. z. v znení neskorších predpisov, t. j. 309 eur,
c)	zľavu podľa nariadenia mesta Žilina vo výške 0 Sk,
d)	zľavu 10 % z ceny bytu pri platbe 70 % (100 %) v hotovosti vo výške 103 €.
Spolu zľavy [písm. b, c, d)] 412 € (slovom štyristodvanásť eur) uhradí ku dňu uzatvorenia zmluvy o prevode vlastníctva bytu s inou osobou.
Čl. IX
Správa domu
1.	Predávajúci oboznámil kupujúceho, že na základe zmluvy o výkone správy zabezpečuje správu domu správca, ktorým je a.s. BYTECH Žilina, Obchodná 4. Zároveň ho oboznámil so zmluvou o výkone správy, ktorú prevzal pri podpísaní kúpnej zmluvy.
2.	Kupujúci vyhlasuje, že pristupuje k zmluve o výkone správy.
Čl. X
Záložné právo
Na zabezpečenie pohľadávok vzniknutých z právnych úkonov týkajúcich sa domu, spoločných častí domu, spoločných zariadení domu a príslušenstva a na zabezpečenie pohľadávok vzniknutých z právnych úkonov týkajúcich sa bytu alebo nebytového priestoru v dome, ktoré urobil vlastník bytu alebo nebytového priestoru v dome, vzniká zo zákona k bytu alebo k nebytovému priestoru v dome záložné právo v prospech:
1.	prevádzajúceho mesta Žiliny na zabezpečenie nasledovných pohľadávok vrátane príslušenstva:
a)	nesplatená cena bytu,
b)	nezaplatená zľava v zmysle čl. VIII ods. 6 písm. b), c), d),
2.	správcu, t. j. a.s. BYTECH Žilina na zabezpečenie nasledovných pohľadávok vrátane príslušenstva:
a)	pohľadávky z titulu neplatenia záloh a vyúčtovania služieb spojených s bývaním,
b)	príspevky na fond opráv a poplatky za správu.
Čl. XI
Nadobudnutie vlastníctva
Kupujúci nadobudne vlastníctvo bytu a zároveň spoluvlastníctvo spoločných častí a spoločných zariadení domu, príslušenstva a pozemku vkladom do katastra nehnuteľností k. ú. Žilina takto:
–	na A LV: byt č. 10 na 3. poschodí, vchod č. 4 v obytnom dome č. s. 2137 na Hviezdoslavovej ul. v Žiline a spoluvlastnícky podiel na spoločných častiach a spoločných zariadeniach domu a zastavanom pozemku parc. č. 6625 v podiele 5922/16830,
–	na B LV: Mgr. Melánia Veselá,
–	na C LV: zriaďuje sa záložné právo v zmysle § 15 zákona č. 182/1993 Z. z. v znení neskorších predpisov na zabezpečenie všetkých pohľadávok, zriaďuje sa záložné právo v prospech predávajúceho podľa § 151a ObZ na zabezpečenie pohľadávok splátok ceny bytu.
Čl. XII
Záverečné ustanovenie
1.	Zmluva sa vyhotovuje v 6 rovnopisoch, z toho kupujúci a predávajúci obdržia po 2 rovnopisy a 2 rovnopisy sú určené pre kataster nehnuteľností.
2.	Zmluvné strany vyhlasujú, že zmluvu neuzatvorili v tiesni, že zmluva bola uzatvorená slobodne a vážne. Zmluva bola prečítaná, jej obsahu rozumejú a na znak súhlasu ju podpisujú.
3.	Technická dokumentácia je pripojená pri zmluve č. 2173/04/008/01.
Žilina 27. 5. 2023					predávajúci	kupujúci
Poznámka
Spôsob a podmienky nadobúdania vlastníctva bytov a nebytových priestorov, vzájomné vzťahy medzi vlastníkmi bytových domov a vlastníkmi bytov upravuje zákon č. 182/1993 Z. z. v znení neskorších predpisov.
Vlastníctvo bytu alebo nebytového priestoru sa nadobúda na základe zmluvy o prevode vlastníctva bytu alebo nebytového priestoru. Zmluva musí mať písomnú formu a okrem všeobecných náležitostí (popis bytu, poloha, plocha, rozloha) musí obsahovať aj vymedzenie spoluvlastníckeho podielu na spoločných častiach, zariadeniach, príslušenstve, a to podielom podlahovej plochy bytu alebo nebytového priestoru k úhrnu podlahových plôch všetkých bytov a nebytových priestorov v dome.
S vlastníctvom bytu alebo nebytového priestoru v dome je spojené spoluvlastníctvo alebo iné spoločné právo k pozemku, na ktorom je dom postavený, prípadne i k priľahlému pozemku. Ak vlastník domu je aj vlastníkom pozemku, musí tento zmluvou previesť aj príslušný spoluvlastnícky podiel na pozemku a na priľahlom pozemku. Ak vlastník domu nie je vlastníkom pozemku, vzniká k pozemku právo zodpovedajúce vecnému bremenu.
Zmluva musí mať písomnú formu a nadobúda účinnosť ku dňu zápisu do katastra nehnuteľností.